Document ID: /fineweb-2-swissfilter-quality_10-filterrobots/filtered/02686.jsonl.gz/53

Expoziţie Brâncuşi în Riehen (Basel)
Expoziţie Brâncuşi în Riehen (Basel)
Fundaţia Beyeler organizează în perioada 22 mai – 21 august 2011 o expoziţie care reuneşte circa 40 de opere semnate de Constantin Brâncuşi precum şi zece sculpturi, la care se adaugă lucrări realizate din carton/hârtie de cunoscutul sculptor contemporan american Richard Serra.
Expoziţia îşi propune să prezinte o retrospectivă concentrată a creaţiei fiecăruia dintre cei doi artişti şi un dialog între operele acestora, pornind de la faptul, recunoscut de sculptorul american, că orientarea sa artistica a fost determinată de întâlnirea cu opera lui Brâncuşi.
Înfiinţată în 1997, de soţii Hildy şi Ernst Beyeler, fundaţia este una dintre cele mai cunoscute din Elveţia şi din lume şi se bucură de o mare popularitate, fiind vizitată anual de circa 300.000 de persoane. Este pentru prima dată însă când o retrospectivă a sculpturilor lui Brâncuşi este prezentată în Elveţia.
Muzeul, construit pentru a adăposti şi prezenta publicului colecţia de opere de artă a familiei Beyeler, prezintă, în cadrul unei expoziţii permanente, opere semnate printre altii de Pierre Bonnard, Paul Klee, Marc Chagall, Paul Cézanne, Georges Braque, Alberto Giacometti, Wassily Kandinsky, Claude Monet, Pablo Picasso, Vincent van Gogh. În colecţia permanentă a muzeului se află o sculptură semnată de Constantin Brâncuşi: Pasărea (L’oiseau, 1923/1947).
Fundaţia organizează anual 3 mari expoziţii temporare, expoziţia Constantin Brâncuşi & Richard Serra, fiind in 2011 una dintre acestea.
În 21 mai are loc o „avanpremieră” a expoziţiei cu invitaţi oficiali. Din 22 mai expoziţia este deschisă publicului larg. Mijloace de acces: tramvai direct (linia 6) de la gara din Basel. Informaţii suplimentare pe www.fondationbeyeler.ch şi la numărul de telefon 061 645 97 00.